Microsoft Expression Web

Microsoft Expression Web הייתה תוכנה לבניית אתרי אינטרנט ועורך HTML שפותחה על ידי מיקרוסופט. התוכנה, שהחלה כממשיכת דרכן של FrontPage ו-SharePoint Designer 2007, הייתה בתחילה תוכנה קניינית אשר שווקה עם חבילת התוכנות Expression Studio, אך ב-20 בדצמבר 2012 הכריזה מיקרוסופט על הפסקת פיתוחה וסיום התמיכה בה, ומאז מופצת התוכנה כתוכנה חינמית (Freeware).

בעזרת Expression Web, ניתן לעצב דפי אינטרנט הן על ידי כתיבת קוד מקור והן על ידי עיצוב חזותי בשיטת WYSIWYG, תוך שימוש בטכנולוגיות HTML5, CSS3, ASP.NET, PHP, JavaScript, XML+XSLT ו-XHTML. לצורך הצגה ויזואלית של הדפים, משתמשת התוכנה במנוע פריסת תצוגה משלה ולא ב-Trident של אינטרנט אקספלורר.

== היסטוריה ==
התוכנה פותחה בהתחלה על בסיס Microsoft FrontPage שהייתה חלק מחבילת אופיס, וגרסת הקדם-בטא שלה (שנקראה "Community Technology Preview" או בקיצור CTP) הוצגה לציבור ב-14 במאי 2006. גרסת הבטא הראשונה שלה הוצגה בספטמבר אותה השנה. בגרסה זו הוסרה התמיכה ביצירת רכיבי אינטרנט קנייניים ולא תקניים ששימשו באופן בלעדי את FrontPage והיו מוכרים אך ורק על ידי שרתים שהותקנה בהם תמיכה ב-FrontPage Server Extensions, לטובת רכיבי אינטרנט בטכנולוגיות מוכרות כ-ASP.NET. הגרסה המלאה הראשונה של התוכנה יצאה לאור ב-4 בדצמבר 2006, ושנה מאוחר יותר, בדצמבר 2007, יצאה ערכת השירות הראשונה והיחידה לגרסה זו.

הגרסה השנייה של התוכנה יצאה לאור ב-2008 וכללה תמיכה מלאה ב-PHP ובטכנולוגיית Silverlight של מיקרוסופט.

גרסה 3 של התוכנה יצאה לאור ב-2009. עד כה, הייתה Expression Web התוכנה היחידה מבין תוכנות Expression Studio שנבנתה על בסיס תוכנה שהייתה בעברה חלק ממיקרוסופט אופיס ולפיכך תלויה בספריות תוכנה רבות של אופיס. בגרסה 3, החליטו המפתחים לשכתב את קוד המקור של התוכנה מהיסוד תוך שימוש ב-Windows Presentation Foundation (WPF) לעיצוב ממשק המשתמש של התוכנה, בדומה ליתר התוכנות של Expression Studio, ובכך "לשחרר" את התוכנה מהתלות בספריות התוכנה של אופיס. כתוצאה מכך, תכונות רבות שהיו מצויות בשתי הגרסאות הקודמות (דוגמת התאמה אישית של סרגלי הכלים, בדיקת איות ודקדוק, תוספות DLL, אפשרויות ייצוא, גרירה ושחרור של קבצים מאתרים שונים, תמיכה במאקרואים ועוד) הושמטו מגרסה זו. כמו כן, אופיינה הגרסה בבאגים רבים וביניהן פקודות תוכנה - לרבות פקודות בסיסיות כ-Undo - שלא עבדו כיאות. עם זאת, נוספה תכונה בשם SuperPreview שאיפשרה השוואת תצוגה מקדימה של דפי אינטרנט כפי שייראו בדפדפנים שונים. לגרסה זו יצאו 3 ערכות שירות בין 2009 ל-2011, ועסקו בתיקוני באגים, חורי אבטחה והוספה מחדש של תכונות שהושמטו קודם לכן.

הגרסה הרביעית והאחרונה של התוכנה יצאה לאור ב-7 ביוני 2010. בגרסה זו הורחבה התמיכה של SuperPreview כך שתוכל להציג דפים כפי שייראו לא רק בדפדפנים שונים, אלא גם במערכות הפעלה שונות כמקינטוש ולינוקס. כמו כן, נוסף גם כלי עזר לקידום אתרים במנועי חיפוש שמנתח את האתר, מצביע לבונה האתר על בעיות טכניות באתר שיקשו על דירוגו ומציע אפשרויות שיפור שונות. כמו כן, גרסה 4 הוסיפה מחדש את מרבית התכונות שהושמטו בגרסה 3, אך לא את כולן. גם לגרסה זו יצאו 3 ערכות שירות, שהתמקדו בעדכוני אבטחה ותיקוני באגים לצד הוספת תמיכה בהשלמה אוטומטית (בעזרת טכנולוגיית InteliSense של מיקרוסופט) ל-HTML5, CSS3 ו- jQuery, עריכה של סגנונות CSS3 בצורה גרפית דרך חלונית הסגנונות, תמיכה בתגיות HTML5 "סמנטיות" (דוגמת <header>, <main> וכדומה) בעורך החזותי ותמיכה ב-PHP 5.3.

בדצמבר 2012 הכריזה מיקרוסופט על הפסקת הפיתוח של תוכנות חבילת Expression Studio והפסקת השיווק שלהם כמוצרים עצמאיים. כתוצאה מכך, הפכה גרסתה הרביעית של Expression Web לתוכנה חינמית. מיקרוסופט הכריזו על המשך התמיכה בלקוחות אשר רכשו קודם לכן את התוכנה כחלק מחבילת Expression, אך הצהירה כי לא תתקיים תמיכה עבור לקוחות שהורידו את התוכנה בחינם, וכן כי לא מתוכננות עוד גרסאות חדשות או עדכונים וערכות שירות לגרסה הקיימת.

=== סקירת גרסאות ===
{| class="wikitable" border="1"
!מספר גרסה
!תאריך הוצאה לאור
!ערכות שירות/עדכונים
!תאריך הוצאה לאור
!הערות
|- style="background-color: #EFEFEF;"
| style="background-color:#fa8072;" |1.0 <small>(12.0.4518.1014)</small>
|4 בדצמבר 2006
|SP1 <small>(12.0.6211.1000)</small>
|דצמבר 2007
|שווקה כחלק מ-Expression Studio
|-
| style="background-color:#fa8072;" |2.0 <small>(12.0.4518.1084)</small>
|מאי 2008
|עדכון אבטחה <small>(12.0.6329.5000)</small>
|דצמבר 2008
|שווקה כחלק מ-Expression Studio 2
|- style="background-color: #EFEFEF;"
| rowspan="3" style="background-color:#fa8072;" |3.0 <small>(3.0.1762.0)</small>
| rowspan="3" |יולי 2009
|SP1 <small>(3.0.3813.0)</small>
|נובמבר 2009
| rowspan="3" |שווקה כחלק מ-Expression Studio 3
|-
|SP2 <small>(3.0.3816.0)</small>
|אפריל 2010
|-
|SP3
|אוקטובר 2011
|-
| rowspan="3" style="background-color:#A0E75a;" |4.0 <small>(4.0.1165.0)</small>
| rowspan="3" |יוני 2010
|SP1 <small>(4.0.1241.0)</small>
|מרץ 2011
| rowspan="2" |שווקה כחלק מ-Expression Studio 4
|-
|SP2 <small>(4.0.1303.0)</small>
|יולי 2011
|-
|SP2a <small>(4.0.1460.0)</small>
|דצמבר 2012
|תוכנה חינמית
|}

== ראו גם ==
* Microsoft FrontPage
* Microsoft Visual Studio
* אדובי דרימוויבר

== קישורים חיצוניים ==

* [https://web.archive.org/web/20191226131135/https://www.microsoft.com/en-us/download/confirmation.aspx?id=36179 קישור לאתר הרשמי של המוצר כולל הורדה לגרסה הרביעית] (מאורכב), באתר מיקרוסופט
* [https://docs.microsoft.com/en-us/previous-versions/visualstudio/design-tools/expression-studio-4/ee341475(v%3dexpression.40) התיעוד הרשמי של התוכנה ומדריך למתחילים] באתר מיקרוסופט
* [https://docs.microsoft.com/en-us/archive/blogs/xweb/ בלוג המפתחים של התוכנה ב-MSDN]

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:כלי פיתוח לווב
קטגוריה:עורכי HTML
קטגוריה:תוכנה מבית מיקרוסופט